Pensionarii militari, alături de poliţişti aflaţi în pragul vârstei de pensionare și Federaţia Sindicatelor din Administraţia Naţională a Penitenciarelor au protestat joi, 9 mai, la București cu privire la actualizarea soldelor de grad pentru militarii în rezervă. În cursul zilei, reprezentanții sindicali au fost chemați la negocieri de Angel Tîlvăr, Ministrul Apărării.
În timp ce soldele de grad ale militarilor în activitate au crescut, cele ale rezerviștilor au stagnat, acesta fiind motivul protestului organizat de Sindicatul Naţional al Poliţiştilor şi Personalului Contractual (SNPPC), la care s-a alăturat și Federaţia Sindicatelor din Administraţia Naţională a Penitenciarelor (FSANP).
„În condițiile în care s-a realizat creșterea soldelor de grad ale militarilor în activitate, nu s-a realizat și o actualizare a soldelor de grad pentru cei în rezervă, ca atare, s-a ajuns la o discrepanță evidentă, pentru că solda de grad la ora actuală a unui subofițer din armata României este mai mare decât solda de grad a unui colonel sau a unui general în rezervă sau în retragere. O problemă care poate fi rezolvată printr-un amendament, fie prin revenirea la un articol din Legea statutului cadrelor militare, fie printr-o amendare a Legii pensiilor militare”, a explicat generalul în rezervă Virgil Bălăceanu la Europa FM.
Ministrul Apărării, Angel Tîlvăr, s-a întâlnit, joi, 9 mai, cu reprezentanţi ai pensionarilor militari, pentru a discuta „opţiuni realiste de soluţionare” a cererilor acestora. El le-a transmis „dorinţa de a găsi împreună soluţii la problemele semnalate, de natura îmbunătăţirii cadrului juridic aplicabil sau din domeniul drepturilor şi beneficiilor cuvenite rezerviştilor şi veteranilor de război sau ai teatrelor de operaţii”.
Potrivit MApN, discuţiile au abordat principalele preocupări şi subiecte de interes pentru rezerviştii militari, referitoare la corelarea componentei corespunzătoare soldei de grad din pensia militară cu solda de grad a militarilor în activitate, modul de stabilire a impozitului lunar pentru pensiile militare de stat, situaţia ajutoarelor stabilite la trecerea în rezervă sau direct în retragere, conform prevederilor Legii nr. 284 din 2010 privind salarizarea unitară a personalului plătit din fonduri publice, soluţiile pentru creşterea calităţii asistenţei medicale pentru personalul militar în rezervă şi în retragere şi membrilor familiilor acestora, precum şi modalităţile de îmbunătăţire a dialogului între instituţia militară şi structurile asociative ale rezerviştilor.
Sindicatul Naţional al Poliţiştilor şi Personalului Contractual (SNPPC) - organizaţie care cuprinde pensionari militari şi poliţişti aflaţi în pragul vârstei de pensionare - a afirmat că nemulţumirile pensionarilor militari s-au accentuat, aceştia reclamând „incoerenţa legislativă şi discriminarea”.
„În ultima perioadă, nemulţumirile justificate ale pensionarilor militari s-au accentuat, iar asociaţiile şi organizaţiile cadrelor militare în rezervă şi în retragere, reunite sub egida Forumului Structurilor Asociative din SAOPSN, au iniţiat demersuri pentru organizarea unui protest de stradă, prin care să atragă atenţia public factorilor politici decidenţi asupra tergiversării discriminării legislative referitoare la regimul juridic al pensiilor militare de stat (reglementate prin Legea nr. 223/2015, cu modificările ulterioare)”, a transmis SNPPC, printr-un comunicat de presă.
Preşedintele FSANP, Cosmin Dorobanţu, l-a acuzat pe ministrul Apărării Naţionale, Angel Tîlvar, pe care îl cataloghează „ca fiind iresponsabil şi inconştient, deoarece nu depune niciun fel de diligenţă pentru rezolvarea problemelor reale ale militarilor activi şi/sau rezervişti, situaţie alarmantă care face ca mii de militari să demisioneze anual, întrucât armata nu mai este un domeniu atractiv”.